Awo olwatuuka, nga wabaawo omusajja omu ku kyalo eyali atambulamu okulambula ku kyalo kwe yabeeranga. Bwe yali atambula, n’asanga ekifo enkofu we zaabiikiranga. Mu kifo kino enkofu we zaali zibiikira omusajja ono yasangayo eggi eritali lya bulijjo. Eggi lino lyali mu langi eya kyenvu atemagana. Omusajja ono yayanguwa okusembera awaali eggi. Amangu ago yalisitulawo we lyali era yakizuula nti lyali lizitowa okusinga ku magi aga bulijjo. Yali agenda okulikasuka kubanga yali alowooza nti kirabika waliwo ali mu kumuzannyirako. Naye bwe yalowoozaamu oluvannyuma, n’alikwata n’agenda nalyo awaka. Omusajja bwe yatuusa eggi awaka, yakizuula nti eggi lye yali azze nalyo awaka lyali lya zzaabu yennyini ddala. Buli kiro, enkofu yabiikangayo eggi lya zzaabu limu. Oluvannyuma lw’ebbanga amagi gaawerera ddala era omusajja n’agaggawala olw’okutunda amagi ga zzaabu. Omusajja gye yakoma okugaggawala, ate mwattu gye yakoma okufuna omululu. Yayagala atandike okufuna amagi gonna omulundi gumu mu kifo ky’okufuna eggi limu buli lunaku. Omusajja ono yafuna ekirowoozo ky’okusala enkofu agiggyemu amagi ga zzaabu gonna ge yalina mu lubuto. Yakwata akambe n’abaaga enkofu ku lubuto. Wabula eby’embi bwe yabaaga enkofu olubuto teyasangamu magi munda. Enkofu bwe yafa omusajja yali takyasobola kufuna magi ga zzaabu ge yafunanga. Munnange nga nkulabira omululu kye gukola!